《归休亭》
宋代·诸葛赓

水国微茫境不凡，箨冠萝带芰荷衫。
云归洞口鹿常卧，叶落巢门鸟自衔。
采药道人过峭壁，汲泉童子下层岩。
名山书卷封题处，多少烟霞护玉函。

作者简介：诸葛赓（九九三～一○七七），字君俞，号熙真子，丹阳（今属江苏）人。仁宗庆历二年（一○四二）进士。历官英州真阳、湖州德清尉，饶州乐平主簿，宣州旌德、抚州宜黄令。年六十四告老，以太子中舍致仕。神宗熙宁十年卒，年八十五（《京口耆旧传》卷三）。今录诗六首。